Sungai Klang

Sungai Klang () merupakan sebatang sungai yang mengalir melalui Kuala Lumpur dan Selangor di Malaysia ke Selat Melaka. Panjangnya kira-kira 120 km dan menyalirkan lembangan kira-kira 1,288 km persegi. Sungai Klang mempunyai 11 cawang sungai utama. Sungai ini bersambung dengan Sungai Gombak yang menjadi titik permulaan Kuala Lumpur.

Disebabkan sungai ini mengalir melalui Lembah Klang yang padat dengan lebih empat juta penduduk, keadaannya agak tercemar. Pembangunan pesat telah menyempitkan sebahagian sungai sehingga menyerupai parit besar. Hal ini sering mengakibatkan banjir kilat di Kuala Lumpur, terutamanya apabila hujan lebat.

 Aliran 
Sungai Klang berasal dari Permatang Kuartza Genting Klang di Gombak, berhampiran dengan sempadan Pahang, 25 kilometer (16 batu) timur laut Kuala Lumpur. Sungai ini disertai oleh 11 anak sungai utama, termasuk Sungai Gombak, Sungai Batu, Sungai Kerayong, Sungai Damansara, Sungai Keruh, Sungai Kuyoh, Sungai Penchala dan Sungai Ampang. Ia mengalir ke arah barat sebelum bercantum dengan Selat Melaka.

 Ekosistem 
Kawasan Sungai Klang dikenal pasti memiliki ekosistem flora dan fauna yang agak ketara, terutamanya daripada segi bilangan spesies mamalia, reptilia dan burung. Beberapa spesies pokok lazim juga dikenal pasti bertumbuh di sepanjang kawasan sungai, termasuk Nypa fruticans, Athyrium esculentum dan pokok-pokok bakau (Avicennia marina dan Sonneratia caseolaris). Sungai ini menjadi habitat beberapa jenis ikan seperti ikan patin, tilapia hitam dan keli; ikan patin merupakan spesies paling utama dan menjadi sumber utama kegiatan perikatan di sungai ini. Walau bagaimanapun, laporan kajian menunjukkan bahawa ekosistem akuatik sungai ini boleh diancam oleh kemasukan spesies ikan asing, terutamanya melalui pembuangan ikan peliharaan oleh pihak pengusaha terlibat.

 Pembangunan 

Kawasan sekitar Sungai Klang merupakan kawasan metropolitan utama negara yang meliputi ibu negara Malaysia, Kuala Lumpur serta bandar-bandar utama lain seperti Ampang, Shah Alam dan Klang. Kawasan ini iaitu Lembah Klang didiami oleh kira-kira 8 juta orang penduduk setakat 2012. Pelabuhan utama negara iaitu Pelabuhan Klang terletak di kawasan hilir sungai.

 Empangan 
Terdapat dua buah empangan utama di Sungai Klang iaitu Empangan Batu dan Empangan Klang Gates yang menyalurkan bekalan air kepada penduduk Lembah Kelang dan merupakan penebat banjir.

 Pencemaran 
Pencemaran di Sungai Klang merupakan suatu isu besar dengan kesan terjangkau ke tahap antarabangsa. Masalah pencemaran sungai ini lazimnya berpunca daripada aktiviti-aktiviti bandar dan perindustrian, tapak pembinaan dan sistem kumbahan bermasalah. Kajian-kajian menunjukkan pelbagai jenis bahan pencemar dikesan di Sungai Klang termasuk unsur-unsur logam (termasuk logam berat), sebatian organik (termasuk bisfenol dan steroid seks - testosteron dan progesteron) dan mikroplastik. Masalah pembuangan sampah domestik, terutamanya plastik, merupakan isu ketara dengan kajian menunjukkan Sungai Klang merupakan antara sungai yang paling banyak menyalurkan sampah domestik ke lautan di tahap global.

Mulai pertengahan 2010-an, pihak kerajaan Selangor mula melaksanakan langkah dalam mengekang aliran sampah lazim daripada keluar ke Selat Melaka, bernama Selangor Maritime Gateway. Bermula tahun 2019, pihak kerajaan Selangor bekerjasama dengan syarikat Belanda iaitu The Ocean Cleanup dalam penggunaan teknologi syarikat itu, The Interceptor, iaitu sejenis kapal khas yang mengumpul sampah yang mengalir di Sungai Klang dan mencatatkan pengumpulan sampah sebanyak 30 tan metrik sebulan. Setakat 2021, projek ini berjaya mencatatkan pengurangan aliran sampah terkeluar sebanyak kira-kira 27%.

 Pautan 
Lihat Raja Abdullah Pemilik Sungai Klang 

 Rujukan 

K
K
Kategori:Sungai Klang